钦定古今图书集成/历象汇编/庶征典/第172卷 > 《管窥辑要》 > 北魏
## 钦定古今图书集成/历象汇编/庶征典/第172卷 > 《管窥辑要》 > 北魏

### 高宗兴光元年马生角

按：《北史魏文成帝本纪》：“兴光元年九月，库莫奚国献
名马，有一角，状如麟。”

### 肃宗熙平二年马生肉尾

按《魏书肃宗本纪》不载。　按《灵征志》，“熙平二年十一
月辛未，恒州送马驹，肉尾长一尺，鬃处不生毛。”

### 正光元年虫入马耳马多毙

按《魏书肃宗本纪》不载。　按《灵征志》，“正光元年九月，
沃野镇官马为虫，入耳死者十四五。虫似螝，长五寸
已下，大如櫡。”

### 出帝永熙三年马自死

按《北史魏孝武帝本纪》，永熙三年闰十二月癸巳，潘
弥奏言，“今日当甚有急兵。”其夜，帝在逍遥园宴阿至
罗，顾侍臣曰：“此处仿佛华林园，使人聊增凄怨。”命取
所乘波斯驑马，使南阳王跃之，将攀鞍，蹶而死。帝恶
之，日晏还宫，至后门，马惊不前，鞭打入，谓潘弥曰：“今
日幸无他。”弥曰：“过夜半则大吉。”须臾，帝饮酒，遇鸩而
崩。